
NORGEHIAGOKAKO ARAUBIDEA

Esp. zk. SUBV_CON_COMPET/2026/12 
Deialdia, IRABAZI ASMORIK GABEKO ELKARTE ETA ENTITATEEI dirulaguntzak norgehiagokako araubidean ematekoa, 2026. URTEAN AUZOETAKO JAIAK ETA JAI HERRIKOIAK ANTOLATZEKO 
Deialdi honen xedea da dirulaguntzak norgehiagokako araubidean emateko prozedura garatzea deialdi honetako B) apartatuan zehaztutako jarduketak egiteko, horrela betez Iruñeko Udalaren Dirulaguntzei buruzko Ordenantza Orokorrak xedatutakoa, zeina Iruñeko Udaleko Osoko Bilkurak 2005eko azaroaren 3an hasiera batez hartutako erabakiaren bidez onartu baitzuen –erabaki hori behin betiko bihurtu zen, jendaurreko epean erreklamaziorik aurkeztu ez zelako–. Deialdi honetan aurreikusi gabeko orotan, Dirulaguntzei buruzko Ordenantza Orokorreko aginduak izanen dira aplikagarri. (2006ko 21. NAOn, otsailaren 17koan, argitaratua).
2026. urterako Iruñeko Udalaren Dirulaguntzen Plan Estrategikoaren helburuen artean daude hiriko kultur erakunde eta entitateen ekimenak, funtzionamendua eta partaidetza bultzatzea, hiriak berezko dituen jarduera soziokulturalak garatzea eta auzoetako jaiak eta jai herrikoiak babestea.  Planaren 3. ildo estrategikoan (kultura) jasotzen da berariazko ildo bat dirulaguntzak norgehiagokako araubidean emateko irabazi-asmorik gabeko entitate eta elkarteei (auzo- eta kultura-elkarteak, jai-batzordeak, kultur koordinakundeak, etab.), auzoetako jaiak eta jai herrikoiak antolatzeko. Horregatik guztiagatik, deialdi hau aipatutako plan estrategikoak ezartzen dituen helburu, esparru eta oinarrizko ildoekin guztiz bat datorren tresna da.
A. ENTITATE DEITZAILEA:
	1. Administrazio deitzailea:
	IRUÑEKO UDALA 

	2. Organo emailea:
	Kulturako, Jaietako eta Kiroleko Zinegotzi Ordezkaria 

	3. Alor kudeatzailea:
	Kulturako, Jaietako eta Kiroleko Alorra 

	4. Instrukzio-organoa:
	Dirulaguntza kudeatzen duen Alorreko idazkari teknikoa. 


B. DIRULAGUNTZAREN XEDEA, BALDINTZAK, BETEKIZUNAK ETA HELBURUA:
	1. Deialdiaren xedea: 

	Deialdi honen xedea da irabazi-asmorik gabeko entitate eta elkarteei (auzo- eta kultura-elkarteak, jai-batzordeak, kultur koordinakundeak, etab.), dirulaguntzak ematea auzoetako jaiak eta jai herrikoiak antolatzeko. 

	2. Deialdiaren helburua: 
Deialdi honek elkarlanerako laguntza-tresna izan nahi du Udalaren esparruan, elkarteek eta irabazi-asmorik gabeko entitateek, herritarren partaidetza baliatuta, proiektuak eta jarduerak egin ditzaten, honako helburu hauekin: hiriko ehun soziala eta kulturala bultzatzea; auzoetan lotura eta kohesio soziala lortzeko sareak sortzea kultura herrikoia edo gertukoa sustatu, sortu eta hedatzearen bidez, eta, aldi berean, Iruñeko udalerrian genero-berdintasuna sustatzea.

	3. Ekintza, proiektu, jokamolde eta jarduera diruz lagungarriak egiteko baldintzak, betekizunak eta epeak: 
Deialdi honetara aurkeztutako jarduera guztiek honako ezaugarri hauek izan beharko dituzte:
-
Iruñeko udal-mugartean egitea.
-
Interes kolektiboko helburu edo proiekturen bat garatzearekin lotuta egotea, eta auzoaren dinamika sozial eta kulturalaren parte izatea.
-
Elkarte edo erakunde antolatzaileei lotutako pertsonen parte-hartze aktiboa eta zuzena sustatzea, eta gainerako herritarrei irekita egotea. 
-
Herritarren partaidetza eta kultura herrikoia edo hurbileko kultura sustatzea.    
-
Euskarako eta berdintasuneko udal ordenantzetan eta Ekitaldi Publikoei eta Jasangarritasunari buruzko apirilaren 17ko 36/2024 Foru Dekretuan ezarritakoari jarraitzea.
Aurkezten diren proiektuak eta jarduerak 2026ko urtarrilaren 1etik abenduaren 31ra bitarte egin beharko dira. Entitate bakoitzak eskabide bakarra aurkezten ahalko du.
Deialdi honetatik at geldituko dira, Dirulaguntzei buruzko Ordenantza Orokorraren 5. artikuluko baldintzak betetzen ez dituztenez gain, honako proiektu eta jarduera hauek:
- 
Oro har herritarrei irekita ez dauden proiektu eta jarduerak edo edozein motatako irizpide sexista, arrazista, xenofobo eta diskriminatzaileak aplikatzen dituztenak.
-
 Giza eskubideak eta bizikidetza-balioak errespetatzen ez dituzten proiektuak eta jarduerak, edo herritarrendako iraingarriak gertatzen ahal diren sinbolo zein elementuak dituztenak, haien duintasuna urratzen dutenak edo indarkeriaren justifikazioa iradokitzen dutenak, baita izaera politikoko jarduerak ere. Kanpoan geratuko da alderdi edo federazio politikoen publizitatea.
-
Ekintza terroristen, frankismo-krimenen, genero-indarkeriaren, LGTBI+ fobikoen eta abarren biktima diren pertsona edo taldeen aurka iraingarriak diren proiektu edo jarduerak. 
-
 Deialdiaren xede eta helburuekin bat ez datozen proiektu eta jarduerak edo Iruñeko Udaleko alor beraren edo beste alor baten beste deialdi batean Udalaren dirulaguntzen xede direnak edo izaten ahal direnak.  


C. AURREKONTU-KREDITUAK, DIRULAGUNTZEN GEHIENEKO ZENBATEKO OSOA ETA BANAKAKO ZENBATEKOA:
	1. Deialdiaren guztizko zenbatekoa, gehienez, kreditu erabilgarrien barruan: 90.000  € 
Dirulaguntzek ezin izanen dute gainditu deialdi honetan ezarritako zenbatekoa.

	2. Aurrekontu-partida:
	50/33401/482090

	3. Banakako gehieneko zenbatekoa eta hori zehazteko irizpideak: Dirulaguntzak eskatutako eta onetsitako aurrekontuaren ehuneko jakin bat estaliko du, proiektuak edo jarduerak sortutako defizita (kostu osoa ken jasotako diru-sarrerak) hain zuzen, eta hori izanen da deialdian eskatzen ahalko den kopurua. Dirulaguntzak ezin izanen du gainditu, inolaz ere, proiektuaren/jardueraren kostu osoaren % 75, eta entitateak kostuaren % 25 ordaindu beharko du gutxienez, dela funts propioen bidez, dela beste dirulaguntza batzuen bidez.
Dirulaguntza honako irizpide hauen proportzioan emanen da: lortutako puntuazioa, diruz lagungarria den aurrekontuaren gehieneko kopurua (VII. eranskina) eta proiektua edo jarduera zein tartetan egon eta tarte horretako gehieneko puntuazioa, betiere erabilgarri dagoen aurrekontuaren arabera. Hauexek dira dirulaguntzak emateko ehunekoak:
50 eta 59 puntu bitarte
 defizit onetsiaren % 50 
60 eta 69 puntu bitarte
 defizit onetsiaren % 60
70 eta 79 puntu bitarte
 defizit onetsiaren % 70
80 eta 89 puntu bitarte
 defizit onetsiaren % 80
90 eta 99 puntu bitarte
 defizit onetsiaren % 90
100 puntu
            defizit onetsiaren % 100
Proiektu/jardueren puntuazioekin loturiko portzentajeak dira diruz laguntzen ahal diren gehieneko mugak; hortaz, ehuneko horiek baino gutxiago ematen ahal da, balorazioa bera eta aurrekontuaren eskuragarritasuna direla-eta.
Dirulaguntzaren zenbatekoa ez da 15.000 € baino gehiagokoa izanen. 

	4. Hainbanatzeko aukera: 
  EZ  BAI      
Baiezkoa bada, nola hainbanatu:   Kalkulatutako dirulaguntzen guztizkoak deialdian gehienez ezarritako zenbatekoa gainditzen badu, entitate onuradun bakoitzari dagokion zenbatekoa proportzionalki kalkulatuko da entitate guztien artean.

	5. Urte anitzeko deialdia:   EZ BAI      
Urte anitzeko deialdia izanez gero, urte anitzeko gastuetarako baimena eta konpromisoa dagokien aurrekontuetan ekitaldi bakoitzerako ezartzen den kredituaren menpe egonen dira.

	6. Urtekoak:

	Urteko arrunta:
	90.000  €
	2. urtekoa ( )
	  €
	4. urtekoa ( )
	  €

	1. urtekoa ( )
	  €
	3. urtekoa ( )
	  €
	
	


D. PERTSONA EDO ENTITATE ONURADUNA IZATEKO BETEKIZUNAK:
	1. Pertsona edo entitate onuraduna izateko betekizunak: 
Dirulaguntza ematea zertan oinarritzen den eta egoera horretan dauden pertsonak edo entitateak izan daitezke onuradun, baldin eta ondoren aurreikusten diren inguruabarretan badaude, eta betiere Dirulaguntzei buruzko Ordenantza Orokorraren 10. artikuluan ezartzen diren ezein debeku-ziok ukitzen ez baditu, salbu deialdiaren izaera kontuan izanik azken baldintza horren salbuespena egiten bada eta apartatu honetan hala egin dela adierazten bada.
Berariazko betekizunak:   EZ BAI      
-
Legearekin bat eratutako pertsona juridikoak izatea, eta dagokien Erregistroan izena emanda izatea, eskabidea aurkezteko mugaegunean. 
-
Egoitza soziala Iruñean edukitzea.
-
Diruz lagundutako programa, proiektu, jarduera edo jarduketa osorik Iruñeko udal-mugartean egitea.
-
Proposatutako helburuak betetzeko behar den egitura abian edukitzea, eta helburu horiek lortzeko beharrezko ibilbidea, esperientzia edo gaitasuna egiaztatzea.
-
Aurkeztutako proiektu eta jardueretarako erantzukizun zibileko asegurua izatea, eta boluntarioendako istripu-asegurua, indarreko legediarekin bat.
-
Sexu-askatasunaren eta sexu-ukigabetasunaren aurkako delituak edo gizakien salerosketakoak egin ez izana adingabeekin ohiko kontaktua izatea dakarten jarduerak egiteko.
-
Egunean izatea Iruñeko Udalaren aurrekontuen kargura emandako aurreko dirulaguntza-deialdietan ezarritako betebeharrak. 
-
Egunean izatea Gizarte Segurantzari eta zergei dagozkien betebeharrak. 
-
Indarrean dagoen araudiak eskatutako gardentasun betebeharrak betetzea.
Aipatutako baldintza guztiak eskabideak aurkezteko epearen azken egunean bete behar dira. 
Berariaz honako hauek daude deialdi honetatik at:
-
Irabazi-asmoa duten enpresak, entitateak eta pertsona fisiko zein juridikoz osatutako pertsona-taldeak.
-
Deialdiaren xedearekin bat ez datozen programa, proiektu, jarduera edo jarduketak aurkeztu dituzten elkarte edo entitateak edo horiek Udalaren bestelako deialdi espezifiko batean jasotako helburuetarako badira.
-
Zehapen administratibo edo penal irmo baten xede izan diren pertsonak, sexu-zioak direla eta diskriminatzeagatik dagokien zehapenak ezarritako epean.
-
Jarduera LGTBI+fobikoak edo ekintza terroristen, frankismo-krimenen edo genero-indarkeriaren biktima diren pertsona edo taldeen aurka jarduera iraingarriak garatzen dituzten pertsonak, eta giza-eskubideak arbuiatzen dituzten edo arrazagatiko diskriminazio-jokabideak dituztenak. 
Dirulaguntzaren izaera berezia dela medio, pertsona edo entitate onuradunak salbuetsita daude Dirulaguntzei buruzko Ordenantza Orokorraren 10.2 artikuluan araututako betekizunak betetzen dituztela egiaztatzetik:
  EZ  BAI      


	2. Nola egiaztatu pertsona edo entitate onuradun izateko betekizunak betetzen direla: Deialdi honen G.4) apartatuan eskatzen diren agiriak eta informazioa aurkeztuta, dirulaguntzaren eskabidearekin batera.


E. PERTSONA EDO ENTITATE ONURADUNAREN BETEBEHARRAK:
	Deialdi honen ondorioetarako, pertsona edo entitate onuradunen betebeharrak dira Dirulaguntzei buruzko Ordenantza Orokorraren 11. artikuluan eta apartatu honetan ezartzen direnak.
Berariazko betebeharrak:
  EZ
-
Dirulaguntzaren xede den helburua betetzea, proiektua gauzatzea, jarduera egitea edo dirulaguntzak ematea oinarritzen duen jokabideari heltzea.  BAI      
-
Behar bezalako publizitatea egitea, dirua zer programa, proiektu, jarduera edo jarduketatarako jaso eta horiek Iruñeko Udalak osorik edo hein batean finantzatu dituela jakitera emate aldera. Betebehar hori dirulaguntza ematen den unean eskatuko da. Nolanahi ere, dirulaguntza eman aurretik egindako jardueretan, erakundeak eskura duen edozein bitarteko erabiliz egin beharko du Iruñeko Udalak jarduera finantzatu duela jakinarazteko publizitatea.
-
Harremanetan eta koordinaturik egotea Kulturako, Jaietako eta Kiroleko Alorrarekin proiektuak iraun bitartean.  
-
Bide ematea Alorreko teknikariek eskatzen dituzten elkarte edo entitateetara bisitak egiteari, programa, proiektu, jarduera edo jarduketen jarraipena egin eta parte-hartzaileei Udalaren programen eta baliabideen berri emate aldera. 
-
Organo emailearen aurrean justifikatzea, justifikazio-txostenak aurkeztuta, baldintzak eta betekizunak bete dituztela, bai eta diruz lagundutako programa, proiektu, jarduera edo jarduketak egin direla eta dirulaguntza zertarako izan eta helburu hori bete dutela ere.
-
Memoria bat egitea, programa, proiektu, jarduera edo jarduketaren gainean. Behin betiko memoria eta justifikazio-agiriak aurkezteko epea 2027ko urtarrilaren 31n amaituko da. 
-
Men egitea organo emaileak egin beharreko egiaztapen-jarduketei, bai eta kontrol-organo eskudunek egiaztatzeko zein finantzaketa kontrolatzeko egiten ahal dituzten beste guztiei ere; betiere jarduketa horien ondorioz eskatzen dizkieten argibideak oro eman beharko dituzte, halakoak udal-fitxategietan jasota egon ezean.
-
Diruz lagundutako jarduerak finantzatzeko beste dirulaguntza, laguntza, diru-sarrera edo baliabiderik lortuz gero, horren berri ematea organo emaileari. Jakinarazpen hori bestelako laguntza horiek lortu direla jakin bezain laster egin behar da, eta, betiere, jasotako funtsei emandako aplikazioa justifikatu baino lehen.
-
Kontabilitate-liburuak, erregistro eginbidetuak eta gainerako agiriak edukitzea, behar bezala beterik eta eguneraturik entitate onuradunari kasuan-kasuan aplikatzen ahal zaizkion merkataritzako legeek eta lege sektorialek ezarritakoarekin bat. 
-
Gordetzea jasotako funtsak zertan erabili diren egiaztatzen duten agiriak –agiri elektronikoak barne–, egiaztapen- eta kontrol-jarduketen xede izaten ahal diren neurrian.
-
Iruñeko Udalari jakinaraztea dirulaguntza emateko kontuan hartutako inguruabar, betekizun eta baldintzetan gertatzen diren aldaketa oro, eta, behar izanez gero, hari eskatzea behar den baimena.
-
Unitate kudeatzaileari jakinaraztea proiektua garatzen den bitartean entitate eskatzailearen edo eskatzaileen nortasun juridikoan izandako aldaketen berri: estatutuak, entitatearen legezko ordezkaria, etab. Proiektu bat aldatzeko eskabidea aldaketa justifikatzen duten inguruabarrak gertatu eta berehalakoan aurkeztu behar da, eta betiere aldaketak sartu baino lehenago, deialdi honen F) apartatuan adierazitakoaren arabera.
-
Jasotako zenbatekoak itzultzea, hala deialdi honen Q) apartatuan nola Dirulaguntzei buruzko Ordenantza Orokorrean adierazitako gainerako kasuetan.
-
Material, irudi eta agiri guztiek emakumeen irudi baztertzaile oro ekidin beharko dute, eta berdintasun balioak, rol askotarikoak eta emakumeen eta gizonen arteko erantzunkidetasuna sustatu beharko dute.
-
Testu guztiek hizkuntza ez-sexista erabiliko dute.
-
Deialdi honen kargura dauden dirulaguntzen onuradun diren entitate eskatzaileek nahitaez adierazi beharko dute –izapide telematikoan dagokion laukiaren bidez– ea ezinbestean bete behar dituzten Gardentasunari, Informazio Publikoa Eskuratzeari eta Gobernu Onari buruzko maiatzaren 17ko 5/2018 Foru Legearen 12.4 artikuluan ezarritako gardentasun-betebeharrak. Bete behar badituzte, izapide telematiko horretan bi agiri txertatu beharko dituzte: batetik, entitatearen zuzendaritza-karguen organigrama, haien eginkizunak, arduraldiak eta ordainsariak biltzen dituen agiria; eta bestetik, entitateak eskuragai dituen urteko azken kontuak biltzen dituena. Agiriak jada aurkeztu badira berriki Udalak egindako beste dirulaguntza-deialdi batean, zein deialditan egin duen adierazten ahalko du, baita horiek kontsultatzeko baimena eman ere.  
Era berean, onuradunek hamar eguneko epea izanen dute, Iruñeko Udalak eskatu ondotik, beharrezkoa duen informazio guztia hari emateko, bete ditzaten aipatutako 5/2018 Foru Legearen I. tituluan adierazitako betebeharrak. Balizko eskaera horiek Herritarren Karpetaren bidez eginen dira, hain zuzen, izapidetzea egiteko baliozko ziurtagiri elektronikoaren jabe den pertsonaren karpetan. 
-
Betetzea Datu Pertsonalak Babesteari eta Eskubide Digitalak Bermatzeari buruzko abenduaren 5eko 3/2018 Lege Organikoan eta pertsona fisikoak datu pertsonalen tratamenduaren arloan babesteari eta datu horien zirkulazio libreari buruz Europako Parlamentuko eta Kontseiluko 2016ko apirilaren 27ko (EB) 216/679 Erregelamenduan ezarritako lege-ohartarazpenak.
-
Haurrak eta nerabeak indarkeriaren aurrean osorik babesteari buruzko ekainaren 4ko 8/2021 Lege Organikoaren 57. artikuluan ezarritako baldintza betetzeko betebeharra.
-
Aplikatzekoa den ekitaldietarako, bete egin beharko dira Ekitaldi Publikoei eta Jasangarritasunari buruzko apirilaren 17ko 36/2024 Foru Dekretuan ezarritako ingurumen-jasangarritasuneko neurriak. 
Iruñeko Udalaren edo haren erakunde autonomoen dirulaguntzak jasotzen dituzten entitateek behar bezalako publizitatea egin beharko dute dirulaguntzaren xede diren jarduerak edo proiektuak Udalak emandako finantzaketa publikoaren bidez egin direla hedatzeko. Horretarako:
· Udalaren logotipoa txertatu beharko dute komunikazio- edo publizitate-idatzi eta -grafikoetan (liburuxka, kartel, katalogo, webgune, prentsa-iragarki, publizitate digital, telebista eta abarretan), baita legenda hau ere: “Iruñeko Udalaren laguntzarekin – Con la colaboración del Ayuntamiento de Pamplona”. Udalaren logotipoa dirulaguntza jaso duen entitatearenak duen tamaina berekoa izanen da gutxienez.
· Irratian eta beste komunikabide ez-grafikoetan egiten den komunikazio edo publizitateari dagokionez, honako lokuzio hau txertatu beharko da: “[Jarduera / Proiektu] hau Iruñeko Udalaren laguntzarekin egin da”.
· Promozio- edo publizitate-oparietan eta dirulaguntzak finantzatutako beste edozein gauza edo produktutan, Iruñeko Udalaren logotipoa duen etiketa bat jarri beharko da.
Betebehar hau ez bada betetzen, dirulaguntza itzuli beharko da.
Dirulaguntza zehazki zer xedetarako eman den, horretan erabiltzeko betebeharra, Dirulaguntzei buruzko Ordenantza Orokorraren 29.4 artikuluarekin bat:   EZ BAI

Xede-epea: 


F. PROIEKTUAREN ALDAKETAK:
	Proiektuan aldaketak egiteko aukera:
  EZ BAI      
Proiektua edo jarduerak gauzatzean aldaketak egiten ahalko dira hasierako aurreikuspenei dagokienez, baldin eta ustekabeko inguruabarren ondorio badira eta/edo beharrezkoak badira jarduketa behar bezala gauzatzeko, eta, betiere, diruz lagundutako proiektuan edo jardueretan eragiten ez badute aldaketa substantzial edo funtsezkorik, horien izaera edo helburuak aldatzeko beste denik. Aldaketek ez dakarte berriz formulatu behar izatea, eta, hortaz, behin emanda ezin izanen da dirulaguntzaren zenbatekoa aldatu, eta, beraz, zeharkako gastuak barne (eskatzen badira) eskatutako eta onartutako aurrekontu osoa justifikatu beharko da; eta, bestela, dagokion zatia itzuli beharko da.
Aurretiko baimena beharko da baldin eta aldaketek  programaren, proiektuaren edo jardueren helburuak eta/edoxedeak, proiektuaren jarduketak eta proiektuaren hartzaile diren pertsonak ukitzen badituzte, eta/edo aldaketa horiek hasiera batean aurrekontuan sartutako kontzeptuetakoren batean % 20ko aldaketa badakarte. Aldaketa horiek baimenduko dira, baldin eta eraginik ez badute aplikatutako balorazio-irizpideetan. Horretarako, pertsona edo entitate onuradunak eskaera arrazoitua aurkeztu beharko dio, idatziz, Kulturako, Jaietako eta Kiroleko Alorreko unitate kudeatzaileari, proposatutako aldaketa egiteko beharra justifikatuz, aldaketak sartzeko beharraren berri izan eta berehala, eta betiere aldaketak sartu baino lehenago eta diruz lagundutako programa, proiektua, jarduerak edo jarduketak egiteko epea amaitu baino lehen.
Baldin eta proiektua garatzen den bitartean entitate onuradunak sartzen baditu deialdi honetan ezarritakoarekin bat aldez aurretik baimendu gabeko aldaketak, zilegi izanen da jasotako diru-kopuruak itzularaztea, osorik edo hein batean, edo, hala badagokio, dirulaguntza kobratzeko eskubidea galtzea, osorik edo hein batean. Proiektuaren barruan hainbat jarduera independente baldin badaude, baldintza horrek soilik baimendu gabeko aldaketak izan dituzten jarduerei eraginen die.
Esku-hartzea gauzatzean gertatzen diren gainerako gorabehera eta aldaketak dagokion txosten-memoriaren bidez jakinaraziko dira, proiektuan baloratzen ez diren alderdien edo xehetasunetan aldaketa hutsak baitira. Jardueraren finantza-egiaztapen edo -justifikazioaren fasean adierazitako baldintzak betetzen dituzten aldaketak bakarrik joko dira egokitzat. 


G. ESKABIDEAK AURKEZTEA:
	1. Eskabideak aurkezteko tokia: 
Eskabideak telematikoki aurkeztu beharko dira, Iruñeko Udalaren egoitza elektronikoan (www.pamplona.es/eu) argitara emandako “Dirulaguntzen eskabide elektronikoa pertsona juridikoendako” izapidearen bidez. 
Izapide horrek barne hartzen ditu deialdi honen G eta T apartatuetan aipatutako agiriak.
 

	2. Eskabideak aurkezteko epea HILABETEKOA izanen da, deialdi hau Nafarroako Aldizkari Ofizialean argitaratu eta biharamunetik aitzina. Eskabideak aurkezteko epea luzaezina izanen da.
Aipatutako epetik at aurkeztutako eskaerak ez dira onartuko.

	3. Eskaerak eta agiriak nola aurkeztu:
Eskaerak eskabidearen bidez egin beharko dira, ala PDF formatuko (aurkezpen telematikorako) eskabidez, interesdunak edo dirulaguntza eskatzeko ordezkapen nahikoa edukita ordezkapen horren gaineko erantzukizunpeko adierazpena egin duen pertsonak sinaturik, betiere “Dirulaguntzen eskaera elektronikoa pertsona juridikoentzat” izapiderako aurreikusitako jarraibideekin bat. Eskabidearekin batera, deialdi honen G.4) apartatuak aipatzen dituen agiriak aurkeztuko beharko dira.
Ez da beharrezkoa izanen G.4) apartatuan aipatutako agiriak aurkeztea, baldin eta, Administrazio Publikoen Administrazio Prozedura Erkidearen urriaren 1eko 39/2015 Legearen 28.2 artikuluarekin bat, jarduten duen Administrazioak jada bere eskuetan baditu edo beste edozein Administraziok egin baditu, salbu eta eskatzaileak edo kasuan kasuko ordezkariak ez badio Iruñeko Udalari baimenik ematen informazioa dagokion administrazio publikotik eskuratzeko.
Eskaera batek ez baditu betekizunak betetzen, ez badira deialdi honetan ezarritako agiriak aurkezten, edo bestela, ez bazaio Iruñeko Udalari baimenik eman agiriok egin dituen administrazioaren bidez eskuratzeko, interesdunari eskatuko zaio gehienez ere hamar eguneko epe luzaezinean akatsa zuzendu dezala edo nahitaezko agiriak aurkez ditzala, eta ohartaraziko zaio hala egin ezean ulertuko dela eskaera bertan behera utzi duela, betiere aldez aurretik ebazpena emanen delarik, Administrazio Publikoen Administrazio Prozedura Erkidearen urriaren 1eko 39/2015 Legearen 21. artikuluak ezarritakoarekin bat. 
Dirulaguntza jasotzeko eskabidea aurkezteak berekin dakar deialdi honen oinarriak oso-osorik onartzea. 
.

	4. Eskabidearekin batera aurkeztu beharreko agiriak: 
Interesdunek agiri hauek aurkeztu beharko dituzte:
a) Eskatzailearen nortasuna egiaztatzen duten agiriak, eta, halakorik balitz, haren izenean ari den ordezkariaren nortasuna egiaztatzekoak. Honako hauek frogatzen dituzten egiaztagiriak: entitatea legeekin bat eraturik dagoela, entitatearen egoitza eta zergetarako helbidea egiaztatzen dutenak, eta eskabidea aurkezten den datan entitatea legeekin bat eraturik dagoela. 
Ez da beharrezkoa izanen hemen zehaztutako agiriak aurkeztea baldin eta Iruñeko Udalaren edo beste administrazio publiko baten eskuetan badaude, betiere eskatzailea ez bada Iruñeko Udalak agiriak ofizioz eskatzearen aurka agertu. Horretarako, IV. eranskinean dagoen erantzukizunpeko adierazpena behar bezala beteta aurkeztu beharko da.
b) Erantzukizunpeko adierazpena, izapide telematikoan emandako jarraibideekin bat, ziurtatzeko eskatzaileak bete egiten dituela onuradun izateko Dirulaguntzei buruzko Ordenantza Orokorrak eskatzen dituen betekizun orokorrak zein deialdi honek eskatzen dituen berariazkoak, eta ezein debeku-ziok ez duela ukitzen, Dirulaguntzei buruzko Ordenantza Orokorraren 10. artikuluan aipatzen direnen artean.
c) Eskatzaileak zergei eta Gizarte Segurantzari dagozkien betebeharrak eguneratuak dituela ziurtatzeko agiriak.
Udalak, Administrazio Publikoen Administrazio Prozedura Erkidearen urriaren 1eko 39/2015 Legearen 28.2 artikuluarekin bat, ofizioz egiaztatuko du interesdunak egunean dituela administrazio eskudunarekiko betebehar horiek, eta egiaztapen hori dagokion eginbidean jasoko du, betiere dirulaguntza emateko ebazpen-proposamena egin baino lehen. Salbuespenez, eta Iruñeko Udalak ezin baditu agiriok eskuratu, interesdunari eskatzen ahalko zaio aurkez ditzala.
Interesduna Udalak egiaztapen horiek ofizioz egitearen aurka agertuz gero, administrazio eskudunek emandako egiaztagiriak aurkeztu beharko ditu, dirulaguntza eskatzean egindako adierazpen horretan jasotako datuak egiazkoak direla ziurtatzeko. 
d) Deialdiak ezartzen badu eskatzailea pertsona-talde bat izaten ahal dela, izan pertsona fisikoak, izan juridikoak (publikoak ala nortasun juridikorik gabeko pribatuak), eskabidean berariaz adierazi beharko da taldeko kide bakoitzak zer egiteko konpromisoa hartu duen eta zenbateko dirulaguntza aplikatuko den kide bakoitzeko. Kideok ere onuraduntzat joko dira. Nolanahi ere, elkartearen ordezkari edo ahaldun bakar bat izendatu beharko da, eta behar beste ahalorde emanen zaizkio elkarteak onuradun gisa dituen betebeharrak bete ditzan. 
e) Adierazpen bat, non adieraziko baitira beste zenbait administrazio, entitate edo pertsona publiko zein pribaturi helburu bera lortzeko eskatutako edo haiengandik jasotako dirulaguntzak, bertan zehaztuta entitate emaileen izenak, eskatutako kopuruak eta jasotako zenbatekoak. Adierazpena izapide telematikoan emandako jarraibideekin bat eginen da.  EZ BAI      
f) Memoria, eskatzen den dirulaguntzari lotutako proiektu, ekintza, jarduera edo programa deskribatzen duena. 
- Entitatearen identifikazio-fitxa (V.1. ERANSKINA. ENTITATEAREN IDENTIFIKAZIO-FITXA) 
-
Proiektuaren proposamena egiteko inprimakia eta egin beharreko jardueren zerrenda eta aurrekontu osoa (V.2. ERANSKINA. PROIEKTUAREN PROPOSAMENA EGITEKO INPRIMAKIA). 
-
Dirulaguntzaren xedea diren jardueren gastu eta diru-sarreren aurrekontu xehatua, ereduaren arabera (V.3. ERANSKINA. JARDUERA BAKOITZERAKO BETE BEHARREKO ORRIA).
-
Dirulaguntzari egotzi nahi zaizkion zeharkako gastuen zerrenda (V.4. ERANSKINA. ZEHARKAKO GASTUAK).
g) Proiektuan garatu beharreko jarduerek hala eskatzen badute, haurrak eta nerabeak babesteko indarreko legeek ezarritako neurriak betetzen direla aitortzeko erantzukizunpeko adierazpena bete beharko da, baita datuen babesari buruzkoa ere, izapide telematikoan datorrenarekin bat. 
Modu telematikoan egiten ez diren izapideetarako, agiriek jatorrizkoak izan behar dute, edo horien kopia konpultsatuak, edo bestela, indarreko legeekin bat benetakoak diren kopiak. 
Telematikoki egiten diren izapideetarako, deialdian parte hartzen duen entitateak aitortu beharko du emandako informazio guztia egiazkoa dela, badituela informazio hori egiaztatzeko agiriak, jatorrizkoak edo kautotuak (besteak beste, tituluak, ziurtagiriak eta bestelako agiri ofizialak), eta horien kopiak aurkezten dituela. Halaber, bere gain hartuko du informazio horren egiazkotasunaren erantzukizuna, bai eta hura faltsua izatera, horrek ekar ditzakeen kalte-galerena ere.


H. ESKAERAK BALORATZEKO IRIZPIDE OBJEKTIBOAK:
	Eskaerak baloratzeko, honako irizpide hauek hartuko dira kontuan: 
1.
Entitate eskatzaileari dagozkion irizpideak (20 puntu bitarte).
1.1.
Proiektua kudeatzeko gaitasun nahikoa eta egiaztatua izatea, kontuan harturik entitateak edo elkarteak zer-nolako azpiegiturak (fisikoak eta espazioari dagozkionak) eta baliabideak (giza baliabideak, ekonomikoak eta materialak) dituen (5 puntu bitarte).
-
Maila baxuak: entitatearen baliabide materialak, ekonomikoak eta giza baliabideak azaltzen ez badira (0 puntu).
-
Maila ertainak: alderdi horiek azaletik izendatzen edo deskribatzen baditu (3 puntu bitarte).
-
Maila altuak: alderdi horien deskribapen sakonagoa eta osoa egiten badu (5 puntu bitarte).
1.2.
Entitatearen antzinatasuna eta esperientzia, aurkeztutakoen antzeko proiektuak kudeatzean, eta proiektu horien oihartzun egiaztatua gizartean (10 puntu bitarte).
-
Maila baxuak: Urte bat baino gehiagoko antzinatasuna (3 puntu).

Maila ertainak: 3 urtetik gorako eta 8 urtetik beherako antzinatasuna (5 puntu).
-
Maila altuak: 8 urte edo gehiagoko antzinatasuna (10 puntu).
1.3.
Elkartea eratzen duten kideen kopurua (zuzendaritza-batzordea, boluntarioak eta bazkideak) (2 puntu bitarte)
-
Maila baxuak: 3 - 10 lagun. (0 puntu).
-
Maila ertainak: 11-50 lagun (1 puntu).
-
Maila altuak: 51 lagun edo gehiago. (2 puntu).
1.4.
Elkarteko zuzendaritza-batzordea osatzen duten emakumeen kopurua (2 puntu bitarte) 
-
Maila baxuak: % 0 (0 puntu).
-
Maila ertainak: % 40 bitarte (1 puntu).
-
Maila altua: % 40tik gora (2 puntu).
1.5.
Entitatearen estatutuetan genero-ikuspegia txertatzea edo entitatean berdintasun-plan bat egotea (1 puntu bitarte). 
2.
Proiektuak baloratzeko irizpideak, kalitate teknikoa eta proiektuaren bideragarritasuna (80 puntu bitarte).
2.1.
Proiektuaren oinarria: 10 puntu bitarte.
-
0 puntu, oinarririk egon ezean, edo hura ez-espezifikoa bada.
- 
5 puntu bitarte, deskribapena orokorra bada. 
-
10 puntu bitarte, proiektuaren berariazko oinarriak aurkeztuz gero, bertan adierazita aurrekariak, testuingurua, ikuspuntua eta jarduketen lehenespena.
2.2.
Helburuak: 10 puntu bitarte.
- 
0 puntu, helburu argirik egon ezean.
- 
5 puntu bitarte, helburu orokorrak eta espezifikoak egon eta koherenteak badira proiektuan planteatzen den beharrarekin.
-
10 puntu bitarte, planteatutako helburuek, gainera, ekintza egingarriak eta proiektuaren oinarriekin bat datozenak badituzte.
2.3.
Jarduerak: 10 puntu bitarte.
- 
0 puntu, jarduerarik planteatu ezean.
-
5 puntu bitarte, aurkeztutako jarduerak berariazkoak, egingarriak eta planteatutako helburuekin koherenteak izanez gero.
-
10 puntu bitarte, aurrekoaz gain, adierazten badira behar diren baliabideak, egutegia, etab. 
2.4.
Aurrekontuaren egokitzapena eta koherentzia: 5 puntu bitarte.
-
0 puntu, aurrekonturik aurkeztu ezean, eskatzen den kopurua soilik aurkezten bada, edo hori ez bada egokitzen edo ez badator bat planteatutako jarduerekin.
-
3 puntu bitarte, aurrekontuko partida batzuen azalpena ematen bada.
-
5 puntu bitarte, azalpena behar duten partida guztien kalkulua argitzen bada, planteatutako jarduerekin modu koherente eta justifikatuan, eta, gainera, aurkeztutako gastuak deialdi honen bidez diruz lagungarriak badira.
2.5. Proiektuaren edo jardueren diseinuan, antolaketan eta ezarpenean herritarren parte-hartzea sustatzea: 5 puntu bitarte.
-
0 puntu, proiektuak ez badu parte-hartzea sustatzen.
-
3 puntu bitarte, parte-hartzearen beharra aipatuz gero.
-
5 puntu bitarte, parte-hartzea sustatzeko planteamendu zehatza badu. 
2.6.
Ebaluazio-adierazleak: 5 puntu bitarte.
- 
0 puntu, proiektuaren ebaluazioa adierazi ezean.
-
3 puntu bitarte, aurkeztutako ebaluazioa ulergarria izan bai, baina ez badu adierazlerik aurkezten.
-
5 puntu bitarte, argi eta garbi adierazten bada garatu beharreko ebaluazio-metodoa, eta jasotzen baditu balorazio-adierazleak eta -parametroak (kualitatiboak edo kuantitatiboak) eta esperotako emaitzak.
2.7.
Kolektibo zaurgarriekin egin beharreko jarduerak sustatzea (gizarte-bazterketa pairatzeko arriskuan daudenak, gizarte-zailtasunean dauden adinekoak, desgaitasunen bat dutenak, gizarte-zailtasunean dauden etorkinak, errefuxiatuak, gizarte-zailtasunean dauden emakumeak, osasun mentaleko arazoak dituzten pertsonak, etab.). Pertsona horiek parte-hartze zuzena izan beharko dute (5 puntu bitarte).
-
0 puntu, proiektuaren oinarrietan kolektibo zaurgarrien parte-hartzea jasotzen ez badu.
- 
3 puntu bitarte, proiektuaren oinarrietan kolektibo zaurgarrien parte-hartzea jasotzen bada.
- 
5 puntu bitarte, proiektuak kolektibo zaurgarrien parte-hartzea sustatzen duten jarduerak egiten baditu, kolektibo zaurgarriei zuzentzen bazaizkie edo kolektibo zaurgarriekin lan egiten duten entitateekin lotuta badaude.
2.8. Kultur aniztasunari eta kulturartekotasunari balioa ematen dioten jarduerak egitea eta jatorri desberdineko pertsonen arteko bizikidetza sustatzea (5 puntu bitarte).
- 
0 puntu, proiektuaren oinarrietan kultur aniztasuna eta kulturartekotasuna ez badaude.
- 
3 puntu bitarte, proiektuaren oinarrietan kultur aniztasuna eta kulturartekotasuna badaude.
- 
5 puntu bitarte, proiektuak kultur aniztasuna eta kulturartekotasuna sustatzen dituzten jarduerak egiten baditu, kultur aniztasuneko kolektiboei zuzentzen bazaizkie edo kultur aniztasuneko eta kulturartekotasuneko entitateekin lotuta badaude.
2.9. Euskal pilotaren sustapenarekin lotutako jarduerak egitea, “Iruña, Euskal Pilotaren Munduko Hiriburua” proiektua osatzeko eta indartzeko helburuarekin (5 puntu bitarte).
-
0 puntu, jarduerarik aurkeztu ezean.
-
3 puntu bitarte, gutxienez jarduera bat egitea aurreikusten bada. 
-
5 puntu bitarte, jarduera bat baino gehiago egitea aurreikusten bada. 
2.10. Genero-ikuspegia barne hartzen duten jarduerak sustatzea (10 puntu bitarte).
- 
0 puntu, proiektuaren diseinuan eta hura gauzatzean genero-ikuspegia kontuan hartu ezean, edo ez badu hizkuntza ez-sexistarik.
-
 5 puntu bitarte, proiektuak genero-ikuspegia txertatu badu oinarrietan (esaterako, genero-berdintasuna xede duten helburuak) edo planteatutako jardueretan. 
- 
10 puntu bitarte, horrez gain, aurreikusi badira generoak proiektuan duen inpaktuaren jarraipena eta ebaluazioa egiteko mekanismoak (genero-ikuspegia baloratzeko berariazko adierazle kualitatiboak zein kuantitatiboak, sexuen arabera banaturiko datuak, etab.) eta berariaz halakoak adierazten badira.
2.11. Euskararen integrazioa entitatean eta proiektuan (5 puntu bitarte). 
-
0 puntu, entitateak euskara aintzat hartzen ez badu bere oinarrietan, jardueran edo proiektuan.
-
3 puntu bitarte, entitateak proiektuan planteatutako jardueren edo ekintzen % 40ra bitarte euskaraz egiten baditu. 
- 
5 puntu bitarte, entitateak proiektuan planteatutako jardueren edo ekintzen % 40 baino gehiago euskaraz egiten baditu. 
2.12. Ingurumenarekin eta jasangarritasunarekin lotutako irizpideak (5 puntu bitarte).
-
0 puntu, entitateak eta proiektuak ez badute jasotzen jasangarritasunari buruz informatzeko eta sentsibilizatzeko oinarririk eta ingurumen-irizpiderik ez badute.
-
3 puntu bitarte, entitateak eta proiektuak jasotzen badituzte ingurumen- eta jasangarritasun-irizpideak dituzten oinarriak eta ekintzak (jasangarritasunaz kontzientziatzeko eta hura sustatzeko ekintzak, hondakinen kudeaketa, mugikortasun jasangarria, plastikoen murrizketa, efizientzia energetikoa...).
-
5 puntu bitarte, erakundeak jasangarritasun-plan bat badu (ekintzak, jarraipena eta ebaluazioa).



I. ESKAERAK EBALUATZEKO BALORAZIO-BATZORDEA:
	Eskaerak ebaluatzeko, balorazio-batzorde bat eratuko da, kide hauek osatua:

	Batzordeburua:
	Maider Beloki Unzu, Kulturako, Jaietako eta Kiroleko zinegotzi ordezkaria / Beste zinegotzi ordezkari bat

	Batzordekideak:
	

	1.
	Íñigo Gómez Eguiluz, Kulturako, Jaietako eta Kiroleko Alorreko zuzendaria/ Beste alor bateko zuzendari bat

	2.
	Jokin Campion Gaston, Kulturako, Jaietako eta Kiroleko Alorreko teknikaria / Kulturako, Jaietako eta Kiroleko Alorreko beste teknikari bat

	3.
	José Luis Mosquera Sande, Kulturako, Jaietako eta Kiroleko Alorreko teknikaria / Kulturako, Jaietako eta Kiroleko Alorreko beste teknikari bat

	Idazkaria:
	Lidia Aguerri Hermoso de Mendoza, Kulturako, Jaietako eta Kiroleko Alorreko administraria / Kulturako, Jaietako eta Kiroleko Alorreko beste administrari bat


J. PROZEDURAREN INSTRUKZIOA ETA EBAZPENA. EBAZPENAREN JAKINARAZPENA:
	1. Prozeduraren instrukzioa: 
Instrukzio-organoak eskaeren aurre-ebaluazio bat eginen du, eta, hori abiapuntu hartuta, txosten bat, non egiaztatuko baita eskura daukan informazioaren arabera ondorioztatzen dela ezen pertsona zein entitate onuradunek halakoak izateko bete behar diren baldintza guztiak betetzen dituztela. Espedientea balorazio-batzordeari helaraziko dio, eskaerak ebalua ditzan, deialdi honen H) apartatuan aurreikusten diren balorazio-irizpide objektiboen arabera. 
Balorazio-batzordeak proposamen-txosten arrazoitu bat eginen du, ebaluazioaren emaitza zehazteko. Ebazpen-proposamena, behar bezala arrazoiturik, instrukzio-organoak emanen du, espedientea eta balorazio-batzordearen txostena ikusita, eta ebazteko eskumena duen organoari helaraziko dio. 
Kulturako, Jaietako eta Kiroleko Alorreko Idazkaritza Teknikoa izanen da prozedura bideratzeko organoa, eta ofizioz eginen ditu ebazpen-proposamena emateko behar diren datuak zehaztu, ezagutu eta egiaztatzeko beharrezko jotzen dituen jarduketak oro. 
Baldin eta instrukzio-organoak edo, hala badagokio, deialdia kudeatzen duen unitateak baloratzen badute aurkeztutako eskabideren batek hobeto erantzuten ahal diela Udalaren beste dirulaguntza-deialdi baten xede edo helburuei, eta deialdi horretara aurkezteko epea oraindik amaitu gabe badago, entitate eskatzaileari eta dagokion Alorrari jakinaraziko diete, entitateak hala eskatuz gero, eskabidea dagokion deialdira helarazi ahal izateko. 
Balorazio-batzordeak beharrezko azalpen eta argibide guztiak eskatzen ahalko ditu nahitaezko txostena egin eta baloratzeko. 
Kulturako, Jaietako eta Kiroleko Alorreko zinegotzi ordezkariari dagokio dirulaguntzak emateko ebazpena egitea.


	2. Ebazteko eta jakinarazteko epea: gehienez ere SEI HILABETEKOA izanen da.   
Dirulaguntzak emateko ebazpenak arrazoitua izan beharko du, eta bertan berariaz zehaztuko dira honako hauek: dirulaguntzak jasoko dituzten pertsona edo entitate eskatzaileak, laguntzen zenbatekoak eta, eskaerak ezetsirik izanez gero, haien eskatzaileak diren pertsonak edo entitateak. 
 Dirulaguntzak emateko ebazpenak amaiera emanen dio administrazio-bideari, eta hura eskatzaileei jakinaraziko zaie, Administrazio Publikoen Administrazio Prozedura Erkidearen urriaren 1eko 39/2015 Legearen 40. artikuluan agindutakoarekin bat.
 Dirulaguntzak emateko ebazpenak amaiera emanen dio administrazio-bideari, eta udal-webgunean argitaratuko da, Administrazio Publikoen Administrazio Prozedura Erkidearen urriaren 1eko 39/2015 Legearen 45. artikuluko b) letran agindutakoarekin bat.


	3. Ebazteko eta jakinarazteko gehieneko epearen hasiera-data: 
· Deialdiaren laburpena Nafarroako Aldizkari Ofizialean argitara ematen den eguna:  EZ BAI      
· Tramitatzeko eskumena duen organoaren erregistroan eskabidea sartu den eguna:  EZ  BAI      
·  Epea zenbatzeko beste sistema bat: 
Prozedura ebazteko gehieneko epea amaituta berariazko ebazpenik eman ez bada, eskaera ezetsitzat joko da.


K. EMANDAKO DIRULAGUNTZEN PUBLIKOTASUNA:
	Dirulaguntzak emateko ebazpena argitaratzea:  EZ BAI      
Aurrekoa gorabehera, Dirulaguntzei buruzko azaroaren 17ko 38/2003 Lege Orokorraren 18.2. artikuluan adierazitakoarekin bat, Udalak Dirulaguntzen Datu-base nazionalera igorriko ditu argibideak, aipatu legearen 20. artikuluak ezartzen dituen baldintzekin bat emandako dirulaguntzen gaineko ebazpenei buruzkoak.


L. GASTU DIRUZ LAGUNGARRIAK:
	1. Gastu diruz lagungarrien zehaztapena: 
Gastu diruz lagungarritzat joko dira diruz lagundutako jarduerarekin ezbairik gabe bat datozenak, baldin eta behar-beharrezkoak izan eta deialdi honen L.2) apartatuan ezarritako epean egiten badira. Zehazki, deialdi honen ondorioetarako, honako gastu hauek dira diruz lagungarriak: 
1.1. Zuzeneko gastuak.
a)
Jarduerari egozten ahal zaizkion giza baliabideak. Dirulaguntzak estaltzen ahal ditu jarduerari egotzitako langileei ordaintzeko gastuak, horren xede den proiektuan edo jardueran emandako denborari dagokion proportzioan. Diruz lagundutako jardueratik eratorritakoez bestelako funtzioak eta zereginak ere egiten dituzten erakundeko langileek egindako jardueren kasuan, langile horiek egiten dituzten jarduera guztien artean jarduera horri dagokion zati proportzionala soilik egotzi ahal izanen da zuzeneko kostu gisa. Zehazten da langileria-gastuari dagokion dirulaguntza Foru Komunitateko Administrazioan zerbitzuak ematen dituzten profesionalentzat ezarritakoa izanen dela gehienez ere, eta koordinazio-zereginetara esleitutako langileen kasuan, kostu hori gizarte-laneko B maila batetik gorakoa ez den profilarekin parekatuko da. Aurrekontuan, ongi zehaztuta adierazi beharko dira arduraldia proiektuan eta egin beharreko lanak. Gastu horiek legearen arabera behar den moduan justifikatu beharko dira (nominak, zuzen egindako fakturak dagozkien atxikipenekin, etab.). Prestakuntza-jardueren kasuan, ordu kopurua eta horien kostua jaso beharko dira proiektuan. Ez da inola ere orduko 60 € baino gehiagoko dirulaguntzarik emanen kontzeptu horretarako.
b)
Diruz lagundutako jardueren material suntsikorrek eta publizitateak eragindako gastuak: Publizitatetzat ulertzen da zehazki jarduera iragartzeko sortutako materialak eta edukiak: kartelak, irratiko iragarkiak, argitalpenak sare sozialetan, hedabideetan eta webguneetan.
c)
Alokairu-gastuak, hots, jarduera garatzeko behar diren lokalenak (jarduera egoitzatik kanpo eginez gero) eta ekipamenduenak (teknikoak, soinua, agertokia etab.); eta jarduera egiteko zerbitzu profesionalak eta artistikoak kontratatzeak eragindako gastuak. 
d)
Diruz lagundutako jarduerak egin bitartean mendekotasuna duten pertsonak artatzeak eragindako gastuak (haurtzaindegiak, ludotekak), gehienez ere 500 euro jarduera bakoitzeko.
e)
Irisgarritasun-beharrak dituzten pertsonei jardueretara bertaratzea eta parte-hartzea errazteko hartutako neurriek eragindako gastuak. 
e)
Boluntarioen erantzukizun zibileko asegurua eta istripu-asegurua: deialdi honek diruz lagundutako jarduerek zer-nolako arriskuak sortu eta horiek estaliko dituen erantzukizun zibileko aseguru bat kontratatzeak eragindako gastua izaten ahalko da dirulaguntzaren xedea, bai eta boluntarioendako istripu-asegurua kontratatzeak eragindakoa ere. Elkarteak bere jarduera guztiak estaltzen dituen aseguru bat kontratatzen badu, diruz laguntzeko aurkezten duen programari dagokion alde proportzionala egotziko dio.
1.2. Zeharkako gastuak, halakotzat ulertuta jarduera egiteko beharrezkoak diren gastu orokorrak, hala nola lokala alokatzea, argia, gasa, ura, telefonoa, banku-komisioak (dirulaguntzei buruzko ordenantzako 29.7 artikuluak jasotakoa salbu), garbiketa eta administrazio-kudeaketa. Gastu horiek kalkulatuko dira VII. eranskinean ezarritakoarekin bat, eta ezin izanen dute defizit aurkeztuaren eta onetsiaren % 15 gainditu. 
Gastu diruz lagungarrietan, kostua ezin izanen da inolaz ere izan merkatuko balioa baino handiagoa. 
Egindako gastutzat hartuko da deialdi honen P) letraren 2. zenbakian ezarritako justifikazio-aldia amaitu baino lehen benetan ordaindutako gastua:
  EZ  BAI      
Honako hauek ez dira inoiz gastu diruz lagungarritzat joko: 
-
Iruñeko Udalak edo Nafarroako Gobernuak zuzenean edo zeharkako kudeaketa bidez eskaintzen dituzten jarduerak.
-
Elkartearen langile-gastuak, jarduerak egiteko behar den denboratik haratagokoak (funtzionamendu-gastu gisa ezarritakoa izan ezik), hala nola dietak eta kilometraje-ordaina.
-
Entitatearen barne-funtzionamenduko jarduerek –herritarrei irekita ez daudenek– eragindako gastuak: entitatearen batzarrak, bilerak edo topaketak, barne-prestakuntzako jarduerak, barne-komunikazio eta -informaziorako bideak, etab.
-
Jardueretara joan edo horietan parte hartu duten pertsonendako edo horietan boluntario aritu direnendako lunchek, bazkari-afariek, ospakizunek, jatetxeetan eta antzekoetan egindako ospakizunek eta abarrek eragindako gastuak, salbu eta VII. eranskinean zehaztutakoa. Salbuespen dira, halaber, Olentzeroren eta Errege Magoen kabalkadan banatutako gozokiak, gaztainak edo litxarreriak.
-
Jardueretara bertaratzen diren edo horietan parte hartzen duten pertsonendako ekarpenak, diruz zein gauzazkoak. Berariaz baztertzen dira opariak, diru-hobariak, sariak, zozketak, erregaluak, bazkari-afariak edo jenerotan emandako opariak. Sari, dohaintza edo beste zeinahi motatako laguntza ekonomikoak ere (bekak eta abar) ez dira diruz lagunduko.
-
Material inbentariagarria erosteak, lokalen mantentze-lanek, altzariak erosteak edo lokalak egokitzeak eragindako gastuak. Inbertsioak: aretoaren balioa handitzen duten ekipo finkoak eta egiturazkoak erostea (berokuntza, aire girotua, klimatizazioa, elektrizitatea, etab.); altzariak zein bulegoko ekipamendua, informatikoa nahiz digitala, erostea; aretoak egokitzeko eta mantentzeko gastuak, besteak beste, margotze- eta konponketa-lanak eragindakoak, eta jantziei, musika instrumentuei eta besteri dagozkienak.
-
Auzo-elkarteek, kultur koordinakundeek eta jai-batzordeek auzoetako festak antolatzeko aurkeztutako proiektuen kasuan, ez dira diruz lagunduko aipatutako entitate horiek haien auzoko festak martxan jartzeko Kulturako, Jaietako eta Kiroleko Alorrarekin sinatutako hitzarmenak estaltzen dituen edukiak.
-
Aldizkariak, egutegiak, argitalpenak... editatu edo inprimatzeko gastuak. Auzoetako jai-programak salbuetsita daude, eta oinarri hauetan eta Dirulaguntzei buruzko Ordenantza Orokorrean diruz lagundutako jardueretarako eskatzen diren baldintzak bete beharko dituzte.
-
Filmak, film laburrak, diskoak edo dokumentalak egin eta ekoizteak eragindako gastuak.
-
Kirol lehiaketak antolatzeak eragindako gastuak: ekipazioak, arropa, baloiak, etab.
-
Jarduerara gonbidatutako pertsonen, artisten eta abarren ostatua, garraioa eta dietak, hitzaldietako hizlariak ez badira.
-
Iruñeko udal-mugartetik kanpo egiten diren jarduerak. 


	2. Gastu diruz lagungarriak egiteko epea: 2026ko urtarrilaren 1etik 2026ko abenduaren 31ra.


M. AZPIKONTRATATZEA:
	Jarduera osorik edo zati batean hirugarrenek egitea hitzartzeko aukera, Dirulaguntzei buruzko Ordenantza Orokorraren 30. artikuluan ezarritakoarekin bat:

  EZ BAI      
Ehunekoa: % 100.
Onuradunak inola ere ezin izanen du azpikontratatu Dirulaguntzei buruzko Ordenantza Orokorraren 30.7 artikuluan zehaztutako pertsona eta entitaterik dirulaguntzaren xede diren jarduerak osorik edo zati batean egiteko. 



N. DIRUZ LAGUNDUTAKO JARDUEREN FINANTZAKETA:  
	Pertsona edo entitate onuradunek diruz lagundutako jarduerak finantzatu beharko dituzte, beren ekarpenen edo beste bide batzuen bitartez, apartatu honetan zehaztutako zenbateko edo ehunekoan. Justifikatu egin behar da finantzaketa horren zenbatekoa, jatorria eta diruz lagundutako jarduerari aplikatzea:   EZ
 BAI      
Zenbatekoa edo ehunekoa adieraztea: jasoko den dirulaguntzak eskatu eta onartutako aurrekontuaren ehuneko bat estaliko du, zeharkako gastuak barne hala badagokio, eta ezin izanen du gainditu proiektuaren kostu osoaren % 75. Entitateak kostuaren gainerako % 25a ordaindu beharko du gutxienez, dela funts propioen bidez dela beste dirulaguntza batzuen bidez.


Ñ. DIRUZ LAGUNDUTAKO JARDUERAREN BATERAGARRITASUNA ETA BATERAEZINTASUNA:
	Udalaren dirulaguntza jasotzea  BATERAEZINA da helburu bererako beste dirulaguntza, laguntza, diru-sarrera edo baliabide batzuk jasotzearekin, kontuan hartu gabe zer administrazio, entitate edo pertsonak eman dituen laguntza horiek. BATERAGARRIA 
Deialditik kanpo geldituko dira kontratu edo hitzarmenen bidez Iruñeko Udalaren finantzaketa duten programak, edo haien izaera edo edukia dela-eta Udalaren dirulaguntzetarako deialdi berariazkoagoen xede izan daitezkeenak, salbu hurrengo paragrafoan adierazten direnak.  
Auzo-elkarteek, kultur koordinakundeek eta jai-batzordeek auzoetako festak edo ekitaldi soziokulturalak antolatzeko aurkeztutako proiektuen kasuan, ez dira diruz lagunduko jarduera horiek martxan jartzeko aipatu entitate horietako bakoitzak Kulturako, Jaietako eta Kiroleko Alorrarekin sinatutako hitzarmenean gastuak estalita dituzten edukiak. Eskaeran, entitate horiek proiektua osorik eta gastu guztiak adierazi beharko dituzte, eta diru-sarreren atalean agertu beharko dute Kulturako Alorrarekin sinatutako hitzarmenak eta horren zenbatekoak. Zehazki, hauek dira aipatu hitzarmenak estaltzen dituen gastuak: agertokiak eta karpak, komun eramangarriak, potentzia elektrikoaren beharrek edo audio- eta argiztapen-zerbitzu teknikoek eragindako gastuak.
Ez dira diruz lagunduko alor beraren edo Udalaren beste alor batzuen finantzaketa eskatu duten jarduerak; jarduera bakoitzean horri lotutako gastu guztiak aintzat hartuko dira.
Dirulaguntzaren zenbatekoa ez da inola ere izanen, berez edo bestelako dirulaguntza, laguntza, diru-sarrera edo baliabideak gehituta, diruz lagundutako jardueraren kostua baino handiagoa. Halakorik gertatuko balitz, bidezkoa izanen da kostuaren gainetik lortutako soberakina itzularaztea, bai eta dagozkion berandutze-interesak eskatzea ere. 
Diruz lagundutako jarduerak finantzatzeko beste dirulaguntza, laguntza, diru-sarrera edo baliabiderik eskatu edo lortuz gero, pertsona edo entitate onuradunak horren berri eman beharko dio organo emaileari. Jakinarazpen hori bestelako laguntza horiek lortu direla jakin bezain laster egin behar da, eta, betiere, jasotako funtsei emandako aplikazioa justifikatu baino lehen.


O. ORDAINKETA:
	1. Nola ordaindu: Dirulaguntzak modalitate honen arabera ordainduko dira:
 Diruz lagundutako ekintzak, proiektuak, jarrerak edo jarduerak justifikatu ondorengo ordainketa. 
 Konturako ordainketa:
 Ordainketa zatikatua:  
 Ordainketa aurreratua: behin dirulaguntzen gaineko ebazpena eman eta jakinarazi eta gero, dirulaguntzak guztira zenbat jo eta horren % 100 ordainduko zaie. 
 Ordainketa mistoa, ordainketa zatikatuaren eta aurreratuaren artekoa: 
Dirulaguntzak ezin izanen zaizkie ordaindu pertsona edo entitate onuradunei, ez badituzte eguneraturik tributu-betebeharrak zein Gizarte Segurantzarekikoak, edo diru-itzulketa bidezkoa dela xedatu duen ebazpen batek zorduntzat jotzen baditu.


	2. Bermeen eraketa: 
  EZ BAI      
Eratzeko modua eta zenbatekoa: 


P. JUSTIFIKAZIOA:
	1. Justifikatzeko modalitatea: Modalitate hau erabiliko da ezarritako baldintzak eta dirulaguntzaren helburuak bete direla justifikatzeko:
 Justifikazio-kontua:
 Justifikazio-kontua, gastuen ziurtagiria aurkeztuta (Ordenantzaren 35. artikuluan ezarritako aginduekin bat). Justifikazioa modu telematikoan aurkeztu beharko da, Iruñeko Udalaren egoitza elektronikoan (www.pamplona.es/eu) gaitutako izapidearen bitartez: “Pertsona juridikoendako dirulaguntzen justifikazio elektronikoa”. 
Diruz lagundutako jardueraren % 100 justifikatuko da, eta ez dirulaguntzaren zenbatekora iritsi artekoa soilik. Artxibo bakar batean aurkeztu beharko dira diruz lagundutako jardueraren ondorioz egindako gastu guztien frogagiriak, eta formatu elektronikokoak zein formatu fisikokoen kopia eskaneatuak sartuko dira.  
Zehazki aurkeztuko dira: 
-a)
Eskabide-orria. Automatikoki sortuko da izapide telematikoa egitearekin batera.
-b)
Memoria-txostena, diruz lagundutako eta egindako jardueraren ebaluazioari buruzkoa, horretarako diseinatutako ereduarekin bat: “Memoria-txostena proiektuaren garapenari buruz”. Eredua deialdiari atxikitako VI.1 eranskinean jaso da.
-c)
Udalaren dirulaguntzaz baliatuta egin diren material iraunkor guztien kopia (argitalpenak, ikus-entzunezkoak, etab.).
-d)
 Egindako gastuen eta lortutako diru-sarreren zerrenda izenpetua eta ordenan zenbakitua, kontzeptuen arabera ordenaturik eta zenbatekoen guztizkoa emanda (VI.2 eta VI.3 eranskinak).
Aurreko zerrenda hori egiaztatzeko, dagozkion ziurtagiriak, diruz lagundutako gastu guztien kopia kautoak eta horiek ordaindu direla egiaztatzen duten agiriak aurkeztu behar dira: fakturak, ordainagiriak, are nominak ere, tributuak nahiz Gizarte Segurantzako kuotak eta balio frogagarria duten bestelako dokumentuak, betiere merkataritzako trafiko juridikoan baliozkotasuna edo administrazio-eraginkortasuna baldin badute eta horien zenbatekoa emandako dirulaguntzaren kargura ordaindu bada, modu korrelatiboan ordenaturik aurreko zerrenda zenbakituan emandako ordena-zenbakiaren arabera. 
Egindako gastuak osagai guztiak jasotzen dituzten fakturen bitartez egiaztatuko dira, eta inongo kasutan ez dira onartuko ordainagiri hutsak edota kutxako tiketak. Edonola ere, ez da ordaindu izanaren egiaztagiririk aurkeztu beharko gastuaren egiaztagiriko zenbatekoa 100 eurotik beherakoa denean, betiere horien zenbatekoak ez badu diruz lagundutako gastuen % 15 baino gehiago jotzen. Ez da 100 €-tik gorako ordainketarik onartuko eskudirutan. Fakturak indarrean dauden legeen arabera jaulkiko dira, haietan zehazturik faktura egin duen enpresaren izena eta IFZa, fakturaren jaulkitze-data, kontzeptua, zenbatekoa eta fakturatu diren objektuen edo kontzeptuen xehakapena, aplikatutako Balio Erantsiaren gaineko Zerga eta jaulkitzen duenaren sinadura. Halaber, PFEZaren atxikipena eta ordainketa ere zehaztuko dira. Monitoreei eta bestelako zerbitzuei lotutako gastuak faktura behar bezala beterik aurkeztuta egiaztatuko dira, betiere zehaztuta ordubeteko prezioa eta zerbitzuan emandako orduen kopurua. Zerbitzu-emailearen eta hori kontratatzen duen entitatearen ardura izanen da Iruñeko Udalaren Jarduera Ekonomikoen Gaineko zergan alta emana izatea, bai eta PFEZaren atxikipena Foru Ogasunari ordaintzea ere.
- e)
Zeharkako gastuak justifikatzeko, gastu bakoitzaren izaerari dagozkion ziurtagiriak aurkeztuko dira, ezarritako mugekin bat.
- f)
Administrazio- eta kudeaketa-gastuak entitatearen Iruñeko egoitzari dagozkionak izanen dira, diruz lagundutako jarduera egiten den aldikoak izanen dira eta harekin bat etorriko dira.
- g)
Hartzekodunei ordaindu izana egiaztatzen duten ziurtagiriak. Ordaindu izana dagokion banku-agiri bidez egiaztatu behar da, behar bezala sinatutako agiri baten bidez edo, bestela, aurkeztutako fakturak ordaindu egin direla egiaztatzen duen beste agiri bat aurkeztuz.
- h)
Borondatez aurkezten ahal den beste edozein agiri –idatzizkoa zein grafikoa–, finantzatutako proiektuaren funtzionamendu edo gauzatze egokia egiaztatze aldera.
-I)
            Halakorik behar balitz, ordainketa-gutuna, aplikatu gabeko geldikinak eta horiei dagozkien berandutze-interesak itzultzekoa.
- j)              Justifikazio-agiriak gardenak eta egiazkoak izateko legezko betebeharrarekin lotutako justifikazioa webguneko izapidean eginen da. Gardentasunari dagozkion legezko betebeharren menpe dauden entitateek soilik aurkeztu beharko dituzte agiri gehiago (zehazki, azken kontuak eta organigrama eguneratua, karguak, arduraldiak eta ordainsariak barne). 
Hala VI. Eranskina nola gainerako justifikazio-agiriak (fakturak, ordainagiriak, etab.) Iruñeko Udalaren egoitza elektronikoan aurkeztuko dira.
Unitate teknikoak, entitate onuradunak gastuen justifikazioan agertu dituen gastuak aztertu ondoren, justifikazioa onartzeko beharrezkotzat jotzen dituen agiri guztiak aurrez aurreko tramitearen bidez aurkezteko eskatzen ahalko du.
Behin gauzatutako jarduerei dagokien justifikazioa aztertu eta gero, unitate tekniko kudeatzaileak balorazio-txosten bat eginen du. Bertan espresuki adierazita geldituko da guztiz bete dela dirulaguntzaren xedea, edo, bestela, zein diren justifikazioa onestea eragozten duten akatsak edo inguruabarrak.
 Justifikazio-kontua, kontu-ikuskaritzaren txostena aurkeztuta.

Bestelako edukiak:   EZ   BAI      
 Justifikazio-kontu erraztua. 
 Gastuaren egiaztapena moduluka (Dirulaguntzei buruzko Ordenantza Orokorraren 37. artikuluan ezarritako aginduekin bat):  
Zehaztu beharrekoak:
Modulua osatuko duten unitateak: 
Moduluaren unitate-kostua: 
Gainerako inguruabarrak: 
  Kontabilitateko egoera-orriak aurkeztea (Dirulaguntzei buruzko Ordenantza Orokorraren 38. artikuluan ezarritako aginduekin bat). 
Pertsona edo entitate onuradunak ziurtagiri bat aurkeztu beharko du egiaztatzeko aurkeztutako kontabilitateko egoera-orriak ofizialak direla eta entitateko organo eskudunak behar bezala onetsi dituela.
  Beste sistema bat: 


	2. Justifikazioa aurkezteko epea: behin betiko memoria eta justifikazio-agiriak aurkezteko epea 2027ko urtarrilaren 31n amaituko da (egun hori barne).


Q. DIRUA ITZULARAZTEKO ARRAZOIAK:
	Zilegi izanen da hala jasotako dirulaguntzak itzularaztea, osorik edo hein batean, nola berandutze-interesak galdatzea –dirulaguntzak kobratu eta hortik aitzina, dirua itzultzea bidezkoa dela erabakitako egunera arte–, Dirulaguntzei buruzko Ordenantza Orokorraren 45. artikuluan ageri diren itzularazteko arrazoietako batek ukitzen badu onuraduna, eta apartatu honetan aurreikusitako gainerako kasuetan.
Dirua itzularazteko berariazko arrazoiak:  EZ    BAI      
-
Esku-hartzearen esparruan zer emaitza eta jarduera egiteko konpromisoa hartu eta horiek osoki edo parte batez betetzen ez badira.
-
Edozein zio dela medio gastuak egiten ez badira, edo horietan funtsezko aldaketak egiten badira, Iruñeko Udalak organo kudeatzailearen bidez horretarako berariazko baimenik eman gabe.
-
Dirulaguntza justifikatzeko betebeharra ez betetzeak edo behar bezala ez justifikatzeak, ez-betetze maila eta gainerako inguruabarrak kontuan hartuta, dirulaguntza osorik edo zati batean itzuli beharra ekarriko du, eta, hala badagokio, dirulaguntza kobratzeko eskubidea galtzea, justifikazioak adierazitako epeetan ez aurkezteagatik.
Onuradunek lortutako betetze-maila nahiko hurbil badago erabateko betetze-mailatik, eta haiek ezbairik gabe erakusten badute beren konpromisoak betetzen ahalegindu direla, itzuli beharreko kopurua proportzionaltasun-printzipioa aplikatuta xedatuko da, halako moduz non jarduera zein heinetan ez den bete eta hainbesteko portzentajean itzuliko baitu onuradunak dirulaguntza.


R. ERREKURTSOAK: 
	Deialdi honen, oinarri hauen eta horiek betearazteko hartzen ahal diren administrazio-ebazpenen aurka errekurtso hauek paratzen ahalko dira, aukeran: 
· Berraztertzeko errekurtsoa, administrazio-egintzaren egile den udal-organoari zuzendua, hilabeteko epean, errekurritzen den egintza jakinarazi edo, bestela, argitara eman eta biharamunetik aitzina. 
· Gora jotzeko errekurtsoa, Nafarroako Administrazio Auzitegiari zuzendua, hilabeteko epean, errekurritzen den egintza jakinarazi edo argitaratu eta hortik aitzina. 
· Administrazioarekiko auzi-errekurtsoa, Iruñeko Administrazioarekiko Auzien Epaitegiari zuzendua, bi hilabeteko epean. Epe hori errekurritzen den egintza jakinarazi edo argitaratu eta biharamunetik aitzina kontatuko da.


S. KONTUAN HARTU BEHARREKO BESTE BATZUK:
	1.
Dirulaguntza emateko aintzat hartu diren baldintzak aldatzen badira, eta, edozein kasutan, deialdi honetan baimendutako kasuetatik at beste diru-iturri batzuk eskuratzen badira, dirulaguntza emateko ebazpena aldatzen ahalko da. Baldin eta benetako gastuak eskaeran jasotakoak baino txikiagoak badira eta horien arabera zehaztu bazen dirulaguntzaren zenbatekoa, inguruabar hori aintzat hartuko da dirulaguntzaren zenbatekoa murrizteko, eta kasu horretan aldea itzuli eginen da.
2.
Udalaren eta dirulaguntza jasotzen duten entitateen arteko harremanetan sakontzeko, Udaleko teknikariek eginen den jardueraren bat bisitatzen ahalko dute, horrela Iruñeko elkarteek egiten duten lana sakonago ezagutzeko.
3.
Datu pertsonalen babesa: Iruñeko Udala arduratuko da Kulturako, Jaietako, eta Kiroleko Alorrak emandako dirulaguntzaren kudeaketa egiteko xedez erabiliko diren datu pertsonalez. Datuak, legeek aginduta, Dirulaguntzen Datu-base Nazionalari jakinaraziko zaizkio, eta Gardentasunari, Informazio Publikoa Eskuratzeari eta Gobernu Onari buruzko Foru Legearekin bat argitaratuko dira. Eskubidea duzu datuetan sartzeko, datuak zuzentzeko –zuzenak ez badira– eta horiek ezabatzeko Erregistro Orokorrera (Kale Nagusia 2, 31001, Iruña) edo egoitza elektronikora joaz. Pribatutasun-politikan (www.pamplona.es/eu) kontsultatzen ahal dituzu tratamendu-zerrenda eta informazio osagarria.

